google/wiki40b huggingface dataset:
Under samme sol

«Under samme sol» er det femte albumet til Hanne Krogh, utgitt november 1983. Hanne krogh uttaler på hjemmesiden sin, at dette var den første platen hvor det meste av låtmatrialet var originalskrevet for henne. Åpningssporet «Minner» var en norsk versjon av Andrew Lloyd Webbers «Memory» fra suksess-musicalen «Cats» som gikk for fulle hus i London. Hanne ble tipset om denne sangen, og plateselskapet sikret seg rettighetene til at Hanne kunne gi den ut i Norge. «Når natten faller på» var skrevet og innspilt på plate på haugalandsk av kameraten Gunnar Andersen – kjent fra 3 Busserulls. På riksmål og i et flott arrangement av Pete Knutsen gjorde Hanne den til sin egen. Gunnar Andersen deltok for øvrig i den vakre duetten «Jeg vil aldri glemme deg» som han skrev sammen med Knutsen og Reidar Brendeland.
Andre nyskrevne sanger kom fra Svein Gundersen og Gunnar Andersen, «Vi lar tiden gå i fra oss», Jahn Teigen: «Hvor er du» og George Keller med «Gatebarn». Tittelmelodien fra James Bond-filmen «All time high» ble til «Under samme sol» i Arne Bendiksens oversettelse. Coverbildet ble tatt på Rådhuskaia i Oslo av pressefotografen Trond Solberg, og i produsentstolen satt som alltid Ole Vidar Lien. «Under samme sol» ble en stor salgssuksess for Hanne Krogh. Plateselskapet til Arne Bendiksen gikk konkurs like etter at platen kom ut, og «Under samme sol» ble da utgitt på Sonett.
Cosmiomorpha modesta

Utseende

Middelsstore, svarte gullbasser uten metallisk glans. Hannene mangler horn men har forlengede bein, særlig forbeina er påfallende lange. Det meste av kroppen er kledd med rødbrune, hårlignende skjell.

Utbredelse

Arten er utbredt i det sørlige Kina.
Hesher

Handling

Unge T.J. (Devin Brochu) har nettopp mistet moren, og begynner også å miste kontakten med faren og grepet om selve livet. Så møter han den eksentriske, ensomme Hesher (Joseph Gordon-Levitt), som bor bak i bilen sin, har langt hår, masse hjemmelagede tatoveringer, røyker hasj og som generelt sett hater verden han lever i og ikke minst de han må dele den med. De får en uventet effekt på hverandre og former et merkelig vennskap. De fortsetter å møtes, til tross for at menneskene nærmest T.J. ikke ønsker at de har kontakt. Men det viser seg at Hesher har flere skjulte sider ved seg selv, og at det ikke bare er gode sider det er snakk om. Blir det mysteriet som er Hesher for mye for den lille gutten å takle?
Israels rettsvesen

Høyesterett

Israels høyesterett har sete i Jerusalem og fungerer både som appelldomstol og som overrett, i siste tilfelle som førsteinstansdomstol, som oftest i forbindelse med lovbrudd begått av statlige myndigheter. Høyesterett består av en formann, en viseformann og 12 øvrige dommere, utnevnt på livstid av presidenten.
Høyesterett har sitt sete i Jerusalem. Den har domsmakt over hele staten Israel, og samtlige andre domstoler er underlagt denne. Dette er prinsippet om rettsgyldig for tilfelle (stare decisis) i Israel.

Distriktsdomstoler i administrative forhold

Distriktsdomstolene i administrative forhold ligger nært til de andre distriktsdomstolene, og anklager mot statlige myndigheter kan rettes hit.

Magistratene

Magistratene, også kalt «fredsdomstolene», fungerer i Israel som førstegangsdomstol i de fleste tilfeller. De har domsmyndighet i saker som omhandler mindre kriminalitet (opp til potensielt syv års fengselsstraff) og sivile saker opp til en verdigrense på en million shekel. De behandler også saker som omhandler eiendom, trafikkovertredelser og andre mindre saker, samt fungerer som kommune- og familieretter. Det er 30 magistrater i Israel, alle underlagt distriktet det ligger i.

Domstoler i mindre saker

Domstolene i mindre saker ligger nær til magistratene, og behandler saker som ligger tilnærmet 18 000 shekel. Disse domstolene følger ikke vanlige fastsatte regler, men krever til gjengjeld rettergangsforhandlinger og dokumentasjon ved en formelt skrevet klage. Det er ankefrist på syv dager fra dommen er satt.

Arbeidsretter

Det er fem vanlige arbeidsretter i Israel, som for det meste er første instans, og én nasjonal arbeidsrett i Vest-Jerusalem, som for det meste fungerer som appelldomstol, med unntak av saker som er viktige nasjonalt, hvor den er første instans.

Religiøse domstoler

Religiøse domstoler er unikt for det israelske rettsvesenet, og avgjør saker som har med lover om personlig status, spesielt ting som har med familie å gjøre. Tradisjonen har sine røtter fra tiden da området var underlagt Det osmanske riket, og ble videreført i Palestinamandatet under Storbritannia.

Jødiske religiøse domstoler

De jødiske religiøse autoritetene er (pr. 2005) underlagt statsministeren og overrabbineren i Israel. Overrabbinerne behandler saker som har med kasjrut (jødiske matforskrifter), ekteskap, fastslåelse av lokale rabbineres kvalifikasjoner og andre ting som er relatert til jødiske religiøse lover og skikker.

Ikke-jødiske religiøse domstoler

De andre større religionene i Israel, slik som islam og kristendom, blir overvåket av sine egne offisielle religiøse overordnede (selv om drusernes og muslimenes domstoler, kaddis også blir valgt av Knesset), som har lignende myndighet over sine medlemmer, selv om muslimske religiøse domstoler har mer kontroll over familieaffærer. Dette systemet er videreført fra avtalen inngått med de britiske mandatautoritetene før Staten Israel ble opprettet i 1948.
Warabe uta

«Warabe uta» er tradisjonelle japanske sanger, lik barnerim. De blir ofte sunget som en del av tradisjonelle barneleker.
Systrond

Systrond (iblant Syrstrond og Syrstrand) er et tradisjonelt navn på bygda som strekker seg fra Fatlaelva i øst til Hella lengst vest i Leikanger kommune. Navnet har ingen offisiell status og Statistisk sentralbyrå benytter benevnelsen Hermansverk/Leikanger på bygda og tettstedet. Innbyggernavnet på personer fra bygda er systrending. 
Bygda har hatt flere storgårder. Den mest kjente av dem er Husabø, kongsgård på Halvdan Svartes tid. Bygda utgjorde et eget skipreide.
Tidligere hadde bygda to sentrumsdannelser 3 km fra hverandre, Hanahaug og Hermansverk, begge med butikker, hotell, rutebåtanløp, post o.l. Hanahaug hadde Leikanger som offisielt poststedsnavn. I siste halvdel av 20. århundre ble de fleste sentrumsfunksjonene på Hanahaug nedlagt. Hermansverk er nå Systrands eneste sentrum. Hanahaug har fortsatt anløp av hurtigbåt fra Bergen og ett hotell (Leikanger Fjord Hotel).  
Arkeologiske undersøkelser har påvist jordbruk på Systrand eldre enn 4500 år.

Etymologi

Navnet kan bety «Bygda som vender mot sør». Det finnes ingen tilsvarende «nordstrand» i området, men Balestrand, som ligger rett vest for Systrand og som fram til 1850 var en del av Leikanger kommune, kan tenkes å ha fungert som referanse for betegnelsen «sørstrand».
South Luangwa National Park

South Luangwa National Park er en 9 050 km² stor nasjonalpark som ligger langs vestbredden av Luangwafloden, i provinsen Eastern i det nordøstlige Zambia, det mest intakte elvesystemet som finnes i hele Afrika. Parken ble grunnlagt som viltreservat i 1938 og fikk status som nasjonalpark i 1972. Området regnes som et av de mest attraktive i verden hva dyreliv gjelder.
Innenfor nasjonalparkens grenser lever det mer enn 60 ulike dyrearter og over 400 fuglearter. Parken er blant annet kjent for sin populasjon av thornicroftsjiraffer, flodhester, savanneelefanter og kafferbøffler og mye mer.
Cirka 30 km nord for South Luangwa National Park, separet av den såkalte Munyamadzikorridoren, ligger også North Luangwa National Park.
Asiatisk villesel

Beskrivelse

Villeslet varierer i farge etter lokalitet (underart) og årstid. I hovedsak kan man si at fargen er rødbrun i sommerhalvåret og gulbrun i vinterhalvåret. Fargen i buken er enten nærmest hvit eller blakk. Villeslet karaktriseres av en tykk sort hårstripe med hvite kanter som løper langs ryggraden på dyrene. De har korte ekstremiteter og små hover. Skulderhøyden varierer normalt mellom 100 og 140 cm. Kroppslengden er normalt mellom 198 og 244 cm (221 cm i snitt), mens vekten ligger på 200-260 kg (230 kg i snitt).

Utbredelse og habitat

Opprinnelig fantes denne arten så langt vest som i Tyskland. I dag finnes den i Kina, Mongolia, India, Iran, Turkmenistan og Russland. Mer enn halvparten av bestanden holder imidlertid til i det sørlige Mongolia.
Villeslet finner man i ørken, halvørken og steppeland, der avstanden til en vannkilde ikke er mer enn ca. 30 km. Det foretrekker sletteland.

Atferd

Asiatisk villesel regnes om en monogam art. Hingsten vil derfor være sammen med hoppa og eventuelt føllet hele året gjennom. Villeslet parer seg i perioden april-oktober. Hoppa, som går drektig i 11-12 måneder, føder vanligvis kun ett føll, men statistisk dør mer enn havparten av alle føll i løpet av det første leveåret. Føllet når kjønnsmoden alder når det er ca- 3-4 år gammelt. Det er forventet at villesler kan leve til de blir omkring 12-14 år i vill tilstand. I fangenskap er det dokumentert at villesler kan leve til de blir 26 år gamle.
Villesler er svært hurtige dyr som kan nå en toppfart på nærmere 70 km/t.
Tønder

Tønder er en dansk by som ligger i Sønderjylland. Byen har 7 787 innbyggere (2009) og er Tønder kommunes administrasjonssenter. På tysk kalles byen «Tondern» mens den heter «Tuner» på nordfrisisk.

Historie

Tønder vokste opp ved en naturlig rasteplass for oksetransporter mot sør, i 1243 fikk den byrettigheter. Den var da en av de få havnene på Slesvigs vestside (som byen dengang tilhørte). Tønderhus borg ble oppført av Erik I av Slesvig ca.1265–70. Takket være at områdets innbyggere vant land fra sjøen, mistet Tønder adgangen til havet og dermed en del av sin betydning som handelsby. Opp igjennom historien har Tønder vekselvis vært tysk og dansk, og fremdeles er en tysk minoritet bosatt i kommunen.

Tønder i dag

Byen er i dag en moderne skole- og arbeidsby med blant annet aluminiumsindustri, fotolaboratorium, støpefabrikker og sko-fabrikken ECCO ved siden av et aktivt handelsliv.  Nærmeste naboby er Møgeltønder, som ligger 4 km vest for Tønder. 
Tønder er kjent for gammel arkitektur. I byen ligger mange gater og hus fra 1600-tallet, da byen opplevde en kraftig vekst i kniplingsindustrien. Fremdeles spiller kniplingene en rolle i byen, nå ved den spesielle kniplingsfestivalen som arrangeres i byen som er kjent for de spesielle «tønderkniplinger». Den trekker besøkende fra hele verden.
Hvert år arrangeres Tønderfestivalen den siste hele helgen i august. Den en av Europas viktigste festivaler innenfor tradisjonell og moderne folkemusikk, roots og blues. Festivalen ble arrangert for første gang i 1974 og i 2006 var det ca. 1900 frivillige medarbeidere tilknyttet den.
Tønder er i tillegg et ikke uvanlig etternavn i Norge og Danmark. I Nederland og i Sør-Afrika finnes varianten van Tonder, som betyr «fra Tønder».
Hoppe bukk

Hoppe bukk er en barnelek der deltakerne hopper over hverandre i det de står på huk, eller bøyer seg fremover med hendene på låret.

Teknikk

Deltakeren tar et kort løpstilløp bakfra og setter hendene på ryggen på deltakeren foran og hopper over. Leken går med kun to spillere, men den er er vel så morsom med flere utøvere som står på rekke. Når en utøver har hoppet over alle deltakerne stopper denne og stiller seg parat til å la de andre hopp over seg. Hvor høyt utøverne velger å stå i huk-posisjon bestemmer vanskelighetsgraden i leken. Rekken vil sakte bevege seg fremover, og leken kan brukes for å forflytte en gruppe barn fra et sted til et annet. Leken er ikke uvanlig i barneidrettsskoler eller under lignende aktivitetstilbud.

Varianter

En variant er at annehver spiller stiller seg med spredte bein slik at utøverne må hoppe og krype annenhver gang.
Leken kan kobles til andre leker som for eksempel sisten, der en variant er sisten på huk, og utøverne som er tatt blir fri dersom en medspiller hopper bukk over dem.
Kelvin

Kelvin er den grunnleggende SI-enheten for måling av temperatur, og er en av de syv grunnenhetene i SI-systemet. Symbolet for kelvin er K. 
Den gjeldende definisjonen stammer fra en resolusjon av generalkonferansen for mål og vekt 1967/68:
Kelvin, den termodynamiske temperaturenheten, er 1/273,16 av den termodynamiske temperaturen til vannets trippelpunkt.
Skalaen er dermed definert ut fra det absolutte nullpunkt, slik at null kelvin tilsvarer denne temperaturen. Brøken 1/273,16 er valgt slik at skalaen blir parallell med celsiusskalaen, en temperaturdifferanse på 1 °C tilsvarer derfor en differanse på 1 K.
Siden 1968 er symbolet for enheten kelvin alltid K. Det benyttes ikke gradsymbol (°) som for celsius- og fahrenheitskalaen. Som for andre symboler brukes et lite mellomrom mellom størrelse (grunntall) og enhet, som for eksempel 280 K.
Skalaen er oppkalt etter den britiske fysikeren og ingeniøren William Thomson Kelvin (1824-1907).
Temperatur i kelvin kalles også absolutt temperatur. I det engelske målesystemet benyttes Rankine (°R) som måleenhet for absolutt temperatur.
Tigerøkonomi

Tigerøkonomi er et begrep som noen ganger blir brukt til å karakterisere økonomien til et land, som oftest i sørøst-Asia, som gjennomgår rask økonomisk vekst. Det ble opprinnelig benyttet om Sør-Korea, Singapore, Hongkong og Taiwan (De fire asiatiske tigrene). I 1990-årene ble begrepet også benyttet om andre lands økonomiske vekst, så som Irland, Dubai, Slovakia og Baltikum.
GMR Chennai oljekraftverk

GMR Chennai kraftverk er et oljekraftverk i millionbyen Chennai (Madras) i delstaten Tamil Nadu i India. Total effekt er på 200 MW fordelt på to like store dieselaggregat, levert av tyske MAN B&W. Anlegget renser kloakk fra Chennai, og bruker det rene vannet til kjøling i sin egen energiprosess. Brenselstype er dieselolje. Utbygger er energiselskapet GMR Energy.
Anlegget er seertifisert for ISO 14001 og OHSAS 18001 fra Det Norske Veritas.
Selskabet til de skønne og nyttige Videnskabers Forfremmelse

Selskabet til de skønne og nyttige Videnskabers Forfremmelse var en dansk forening stiftet i 1759 i København for å fremme poesi og veltalenhet.
Foreningen ble sannsynligvis stiftet på foranstaltning av medlemmer av en mindre gruppe, kanskje i første rekke J.A. Cramer og Klopstock. Foreningens oppgave var å fremme poesi og veltalenhet på grunnlag av en forening av det nyttige og det skjønne, hvilket falt sammen med opplysningstidens estetiske grunnanskuelse.
Foreningen forsøkte å nå sitt mål ved utdeling av årlige priser for den beste poetiske og prosaiske presentasjon av et gitt emne i det danske språk; samtidig planla man et periodisk skrift som kunne «fritage Nationens skiønne Aander fra at sørge for Trykningen af deres mest udsøgte Arbejder». Frederik V avga 400 riksdaler årlig til foreningen, og samtidens fineste litterære navn tok plass i dets styre, således Bolle Willum Luxdorph og Adolph Gotthard Carstens.
Den første prisoppgave foreningen kunngjorde, var den av Christian Braunmann Tullin besvarte Søfartens Oprindelse og Virkninger, en utmerket prøve på lærediktet, således som dette var foreningens litterære ideal. I det 18. århundre var foreningens rolle ganske betydelig; senere glir det mer og mer ut av litteraturhistorien. Av og til hører vi dog ennå dets navn som ved utsettelsen av de 4 romanser i 1828, der kalte flere av Danmarks yngre sangere frem.
Foreningens beskjedne formue overgikk mot slutten av det 19. århundre til Dansk Forfatterforening. I 1966 ble foreningen forent med Det Danske Akademi.
Herculaneum

Vesuvs utbrudd

Den 24. august år 79 fikk Vesuv et utbrudd som skapte en pyroklastisk strøm (engelsk: pyroclastic flow), som på under 4 minutter begravde Herculaneum i opptil 350 °C varm aske, som gradvis ble forsteinet. Asken dekket alle bygningene, og forkullet trær og mennesker. Dermed bevarte den et avtrykk av mennesker og dyr til ettertiden. Man har ennå ikke funnet mer enn 300 av de 5.000 innbyggerne, og disse 300 ble funnet i naust nær havnen i samme stilling som de døde i. Alle de 300 personene var yngre enn førti år, av begge kjønn og fra ulike lag av befolkningen.
Byen hadde fått en hard medfart under jordskjelvet i år 62, og det er ikke kjent om gjenoppbyggingen var sluttført ved Vesuvs utbrudd i 79; heller ikke om hele befolkningen var flyttet tilbake.
Utgravningene begynte i 1738. Den detaljerte utgivelsen av Le Antichità di Ercolano (= Antikvitetene fra Herculaneum) øvde stor innflytelse på den begynnende européiske nyklassisismen. Sent på 1700-tallet dukket motiver fra Herculaneum opp mange steder, fra dekorative veggmalerier til kaffekopper.
Den mest kjente og storslåtte villaen i Herculaneum blir kalt Villa dei Papyri («Papyrusenes villa»), og menes å ha vært boligen til Lucius Calpurnius Piso Caesoninus, Julius Cæsars svigerfar. Villaen lå helt nede ved den antikke strandlinjen og dekker fire terrasser, hvorav den ene rommet biblioteket i Herculaneum. Piso var en lærd mann som elsket poesi og filosofi. Han bygget ett av de fineste bibliotekene i sin samtid. Skriftruller og papyruser fra villaen er siden 1800-tallet samlet i Nasjonalbiblioteket i Napoli. Villaen ble funnet i 1752, og ca. 1.800 skriftruller fra bibliotekets greske samling; den latinske samlingen er ennå ikke funnet. (Romerne hadde for vane å holde greske og latinske skriftruller atskilt i separate bibliotek.) Takket være Vesuvs utbrudd er dette det eneste biblioteket fra antikken som har overlevd til vår tid. Skriftrullene er forkullet, vætet av vulkansk søle og presset sammen, slik at bare et fåtall kan leses. Med teknologi fra NASA har man likevel lykkes med å lese bruddstykker av de ødelagte skriftrullene. Infrarødt lys bidrar til å tyde blekket. Brigham Young University står i dag for den høyteknologiske fotograferingen av materialet.
Herculaneum står på listen over verdensarven.
En rekke av funnene fra Herculaneum kan sees i Napoli arkeologiske museum.
Muhammad al-Mahdi al-Muntazar

Muhammad ibn Hasan ibn ʿAlī (al-Mahdī) (arabisk: الإمام محمد ابن الحسن المهدى, født 869-872 formodentlig i Samarra, okkultasjon 941) var den tolvte og siste imām i den sjiittiske tolvergren.
Forskjellige kilder er enige om at Muhammad al-Mahdī ble født en 15. shaʿbān, men det hersker uenighet om året, som angis som henholdsvis 869, 872 eller 875. Ifølge de eldste kilder var hans mor en umm walad som het Narjis.
Ifølge tolver-sjiismen forsøkte Hasan al-ʿAskarī såvidt mulig å skjule det faktum at han hadde en sønn, på grunn av den harde ʿabbāsidiske forfølgelse. Derfor var det kun noen få utvalgte tilhengere som fikk lov til å møte al-Mahdī. Og det er også av samme grunn at al-Mahdī gikk i okkultasjon umiddelbart etter sin fars død i 873-74. Denne okkultasjon ble kalt Den Lille Okkultasjon (al-ghayba al-kasīra eller al-ghayba al-sughrā). I denne perioden drev Muhammad al-Mahdī sin funksjon som imām via talsmenn. Det var igjennom disse talsmenn at imāmen holdt kontakt med sine tilhengere og omverdenen. Da den siste talsmann gikk bort i 941, ble dette begynnelsen på den endelige og Store Okkultasjon (al-ghayba al-kubrā), som ifølge tolver-sjiitene vil fortsette inntil den tolvte imāms tilbakevenden til Dommedagen.
Klær

Klær er i videste forstand det man bruker for å dekke kroppen. Den praktiske funksjonen til bekledning og klesplagg er å beskytte mot ytre belastninger, for eksempel kulde og uvær, insekter, kjemikalier og våpen. Valg av klær sender også sterke sosiale signaler om status, yrke eller gruppetilhørighet.

Historikk

Antropologer og arkeologer mener at den første formen for klær besto av lær, skinn, løv eller blader som ble brukt for å dekke til kroppen som beskyttelse mot vær og vind. Dette er materialer som brytes ned fort, og kunnskapen om de tidlige former for klær har derfor bare framkommet ved inferens, men arkeologer har funnet synåler av ben og elfenben nær Kostenki i Russland, datert til rundt år 30 000 f.Kr. Indirekte indikasjoner på når klær ble tatt i bruk kommer fra DNA analyser av lus. Kroppslus oppstod som art for ca 190 000 f.Kr. I motsetning til hodelusen trenger kroppslusen varmen som klær gir for å overleve.  
På grunnlag av studier av naturfolk som lever på en måte som en gjorde i de tidligste tider, kan en anta at de de første plaggene ikke var for å skjule og dekke seg til, men ble brukt like mye som pynt for å framheve for eksempel kjønn.

Merkeklær

Begrepet «merkeklær» brukes om klær som er laget av kjente klesprodusenter eller som bærer populære merkevarenavn. Merkeklær er vanligvis dyrere enn andre klær. Den høye prisen kan skyldes høyere kvalitet i design, materialer og utførelse eller høyere produksjonskostnader, for eksempel dersom klærne blir laget i høykostland, det vil si der utgifter til lønninger, avgifter m.v. er store. Høye priser på merkeklær skyldes likevel oftest høy etterspørsel i markedet fordi klærne har høy status i noen miljøer. Moteindustrien og populærkulturen øver spesielt stort kommersielt press på kjøpesterke ungdomsgrupper. Klesprodusenter, varehandel og andre profesjonelle aktører spekulerer i det indre motepresset som er vanlig blant unge, usikre mennesker som vil tilhøre en sosial gruppe og har stort behov for markere en identitet med utvendige midler. Merkeklær kan være et viktig signal om gruppetilhørighet og klesbransjen utnytter dette til å fokusere sterkt på merkenavn og å ta høyere pris for populære produkter.
På grunn av stort salg og stor fortjeneste på visse produkter og merker har piratkopiering av merkeklær blitt vanlig, særlig i Asia, der ulovlig kopiering av andres design utgjør en betydelig svart økonomi utenfor offentlig kontroll.
Anneli Andelén

Privat

Andelén er visedirektør i familiesagverket Maa Såg, som hun har jobbet i siden 2001. Den 6. juni 2008 inngikk Andelén partnerskap.
Dolichoprosopus

Utseende

Nokså store, grå eller brune trebukker, dekkvingene oftest med lyse flekker. Antennene er lange, hos hannene gjerne betydelig lengre enn kroppen. Pronotum har en pigg midt på den avrundede sidekanten. Dekkvingene er avlange med markerte, rettvinklede "skuldre".

Levevis

Disse billene har larver som lever i død ved av løvtrær, ofte like under barken.

Utbredelse

Slekten er utbredt i Asia, fra Laos i vest til Molukkene i øst og det nordlige Japan i nord.
Meieriet

Studenthuset Meieriet åpnet dørene for første gang i november 1998 og er drevet av Studentsamfunnet i Sogndal. Studentene i Sogndal hadde lenge etterlyst et sted der det var plass nok til studentaktiviteter og konserter. Før Meieriet var studentenes samlingsted Gamlekroa, som ikke hadde kapasitet til å huse så mange studenter. Med det nye studenhustet på plass begynte en ny epoke for Studentsamfunnet og ikke minst kulturlivet i Sogndal. Meieriet blir av mange betraktet som den viktigste bidragsyteren til den rytmiske scene i Sogn og Fjordane, med ca. 30 konserter i året (2005). De fleste store norske artister har gjestet Sogndal nettopp fordi det med et bra studentmiljø, og en profesjonell scene lar seg gjøre å trekke aktuelle og populære artister til bygda.
Meieriet tok sitt navn fra byggets bruk i gamle dager, da det faktisk var et Meieri. Sogndal Meieri ble først oppført i 1914, men kraftig ombygd i 1955 og har stort sett hatt samme utforming utvendig siden den tid.
Lethrus

Utseende

Ganske store (gjerne 15-24 millimeter) og kraftige, svarte biller. Hodet og pronotum er påfallende store sammenlignet med dekkvingene, som er runde og korte. Hannens kjever (mandibler) er betydelig forstørrede, oftest noe nedoverbøyde. Beina er ganske lange og kraftige, velegnet for graving. Billene har ikke utviklede flygevinger og kan ikke fly.

Levevis

Artene finnes på varme, sandete lokaliteter. De graver ca. 40 centimeter dype ganger i jorda og både voksne og larver tilbringer mesteparten av livet der. De voksne billene henter friske blader som rulles sammen og dras ned i gangene. De spises ikke ferske, men først etter at de har gjæret en tid. Artene kan av og til gjøre skade på unge vinranker.

Utbredelse

I Europa forekommer slekten i sørøst og i de sørøstlige delene av Mellom-Europa. Ellers har slekten mange arter i Sentral-Asia. Sidene artene ikke kan fly har de ganske begrenset aksjonsradius, dette har trolig bidratt til at det har oppstått mange arter med ganske begrenset utbredelse.